**รายงานสรุป**

**การติดตามและประเมินผลแผนพัฒนาเทศบาลเมืองสีคิ้ว ประจำปีงบประมาณ พ.ศ. 2565**

**🙚🙘🙚🙘🙚🙘🙚🙘🙚🙘🙚🙘**

การติดตามและประเมินผลแผนพัฒนาเทศบาลเมืองสีคิ้ว ประจำปีงบประมาณ พ.ศ. 2565 แบ่งระยะเวลาการติดตามและรายงานผลการดำเนินงาน จำนวน 1 ครั้ง ภายในเดือนธันวาคม

เมื่อแผนพัฒนาท้องถิ่น (พ.ศ. 2561-2565) ของเทศบาลได้นำไปสู่การปฏิบัติในรูปของงบประมาณรายจ่ายประจำปีงบประมาณ พ.ศ. 2565 แล้ว การติดตามและประเมินผลจะเป็นกระบวนการติดตามความก้าวหน้า ปัญหา อุปสรรคและผลสัมฤทธิ์ของงาน ซึ่งข้อมูลจากการติดตามและประเมินผลที่ได้ สามารถนำไปใช้ประกอบ การกำหนดนโยบายและเป็นข้อมูลป้อนกลับให้ผู้เกี่ยวข้องทุกฝ่ายปรับแนวทาง การดำเนินงานได้อย่างถูกต้องและเหมาะสม การติดตามและประเมินผล มีขั้นตอน 3 ส่วน ดังนี้

1. ส่วนปัจจัยนำเข้า ใช้แบบที่ 1 แบบช่วยกำกับการจัดทำแผนยุทธศาสตร์ของท้องถิ่น โดยตนเอง เป็นแบบติดตามผลการดำเนินงานตามยุทธศาสตร์ขององค์กรปกครองส่วนท้องถิ่น เพื่อประเมินว่าเทศบาลมีการจัดทำแผนตามขั้นตอนถูกต้องครบถ้วนหรือไม่

**ผลการประเมิน** คือ เทศบาลเมืองสีคิ้ว มีการดำเนินการจัดทำแผนยุทธศาสตร์การพัฒนาและแผนพัฒนาท้องถิ่น เป็นไปตามลำดับ ขั้นตอนที่กฎหมายกำหนดไว้

2. ส่วนของกระบวนการติดตาม ใช้แบบที่ 2 แบบติดตามผลการดำเนินงานขององค์กรปกครองส่วนท้องถิ่น เป็นการติดตามความก้าวหน้าในการดำเนินงานตามแผนที่กำหนดไว้ เทศบาลเมืองสีคิ้ว ได้ดำเนินการตามโครงการตามแผนพัฒนาท้องถิ่น (พ.ศ. 2561 – 2565) โดยมีผลการดำเนินงาน ดังนี้

**ผลการดำเนินงาน ประจำปีงบประมาณ พ.ศ. 2565**

* การติดตามผลการดำเนินงานตามแผนพัฒนาท้องถิ่น (พ.ศ. 2561 – 2565) เทศบาลเมืองสีคิ้ว บรรจุโครงการไว้ในแผนพัฒนาท้องถิ่น เฉพาะปี พ.ศ. 2565 จำนวน 130 โครงการ โดยนำโครงการจากแผนพัฒนาท้องถิ่น เฉพาะปี พ.ศ. 2565 บรรจุไว้ในเทศบัญญัติงบประมาณรายจ่ายประจำปีงบประมาณ พ.ศ. 2565 จำนวน 111 โครงการ คิดเป็นร้อยละ 85.38
* การติดตามผลการดำเนินงานตามเทศบัญญัติงบประมาณรายจ่ายประจำปีงบประมาณ พ.ศ. 2565 เทศบาลเมืองสีคิ้ว ได้บรรจุโครงการในเทศบัญญัติงบประมาณรายจ่ายประจำปีงบประมาณ พ.ศ. 2565 จำนวน 111 โครงการ เทศบาลได้ดำเนินการแล้วเสร็จ (โครงการที่ดำเนินการเสร็จ + โครงการที่อยู่ระหว่างดำเนินการ) จำนวน 83 โครงการ คิดเป็นร้อยละ 74.77
* การติดตามผลการดำเนินงานตามเทศบัญญัติงบประมาณรายจ่ายประจำปีงบประมาณ พ.ศ. 2565 เทศบาลเมืองสีคิ้ว ได้ตั้งงบประมาณรายจ่ายประจำปีงบประมาณ พ.ศ. 2565 จำนวน 58,444,650.00 บาท ได้เบิกจ่ายและอยู่ระหว่างดำเนินการ จำนวน 53,155,199.24 บาท คิดเป็นร้อยละ 90.95
* การติดตามผลการดำเนินงานตามเทศบัญญัติงบประมาณรายจ่ายประจำปีงบประมาณ พ.ศ. 2565 เทศบาลเมืองสีคิ้ว ไม่ได้ดำเนินการตามโครงการที่บรรจุไว้ในเทศบัญญัติงบประมาณรายจ่ายประจำปีงบประมาณ พ.ศ. 2565 จำนวน 28 โครงการ คิดเป็นร้อยละ 25.23 เหตุผลที่ไม่ได้มีการเบิกจ่าย เนื่องจากบางโครงการดำเนินการแต่ไม่ได้ใช้งบประมาณ และบางโครงการไม่ได้ดำเนินการเพราะเงินงบประมาณจัดสรรมาไม่ตรงตามที่ตั้งประมาณการไว้ จึงมีเงินงบประมาณไม่เพียงพอสำหรับการดำเนินการ

3. ส่วนของการประเมินผลลัพธ์ ใช้แบบประเมินความพึงพอใจต่อผลการดำเนินงานของเทศบาลเมืองสีคิ้ว

**ผลการประเมินความพึงพอใจ**

* การประเมินความพึงพอใจของประชาชนต่อผลการดำเนินงานของเทศบาลเมืองสีคิ้ว

เทศบาลเมืองสีคิ้ว ได้ดำเนินการสำรวจความพึงพอใจของประชาชนต่อผลการ-ดำเนินงานของเทศบาลเมืองสีคิ้ว ประจำปีงบประมาณ พ.ศ. 2565 จากประชาชนในเขตเทศบาลจากกลุ่ม-ตัวอย่างที่แจกแบบสอบถาม จำนวน 950 ชุด ได้รับแบบสอบถามคืน จำนวน 802 ชุด คิดเป็นร้อยละ 84.42

ข้อมูลทั่วไปของผู้ตอบแบบสอบถาม ส่วนใหญ่เป็นเพศหญิง มีอายุระหว่าง 51 – 60 ปี จบการศึกษาระดับประถมศึกษาหรือเทียบเท่า ประกอบอาชีพรับจ้าง มีรายได้ต่ำกว่า 10,000 บาท ต่อเดือน ในรอบปีที่ผ่านมาประชาชนมาติดต่อราชการกับเทศบาลเมืองสีคิ้วด้านงานทะเบียนราษฎร ร้อยละ 73.1 และได้รับข้อมูลข่าวสารจากเทศบาลเมืองสีคิ้ว คือ เสียงไร้สายของเทศบาลเมืองสีคิ้ว

การประเมินความคิดเห็นและความพึงพอใจต่อการให้บริการทุกงานของเทศบาลเมืองสีคิ้ว ประจำปีงบประมาณ พ.ศ. 2565 พบว่าประชาชนมีความรู้สึกพอใจต่อการให้บริการทุกงาน ส่วนความรู้สึกที่พึงพอใจต่อการให้บริการมากที่สุด คือ การประชาสัมพันธ์ข่าวสารทางเสียงไร้สาย รองลงมา คือ การให้บริการงานทะเบียนราษฎร และการให้บริการงานสุขาภิบาล

การประเมินประสิทธิผลการดำเนินงานของเทศบาลเมืองสีคิ้ว ในรอบปีงบประมาณ พ.ศ. 2565 พบว่า การดำเนินงานที่ประชาชนเห็นว่า เกิดประสิทธิผลและมีความคุ้มค่ามากที่สุด คือ ด้านการประชาสัมพันธ์ (การประชาสัมพันธ์ข้อมูลข่าวสารทางเสียงไร้สาย) รองลงมาคือ ด้านสิ่งแวดล้อม (โครงการจัดการขยะแบบครบวงจร) และด้านการพัฒนาคุณภาพชีวิต (โครงการรณรงค์ป้องกันโรคพิษสุนัขบ้า)

การประเมินผลการดำเนินงานในภาพรวม ประชาชนเห็นว่า เทศบาลมีการ-ดำเนินงานโครงการ/กิจกรรมต่างๆ โดยคำนึงถึงประโยชน์และความคุ้มค่าที่ประชาชนจะได้รับและตอบสนองความต้องการของประชาชนอย่างแท้จริงและมีการประชาสัมพันธ์ให้ประชาชนรับรู้ข้อมูลของโครงการหรือกิจกรรม

**ข้อเสนอแนะ**

นอกจากนี้ ประชาชนยังให้ข้อเสนอแนะในด้านต่างๆ เพื่อให้เทศบาลปรับปรุง การให้บริการ การดำเนินการตามโครงการ เพื่อให้มีประสิทธิภาพมากยิ่งขึ้น ส่วนใหญ่จะเสนอแนะด้าน การพัฒนาโครงสร้างพื้นฐาน ได้แก่ ถนน ท่อระบายน้ำ ไฟฟ้าส่องสว่าง การจราจร

เทศบาลควรนำข้อเสนอแนะที่ได้จากประชาชนไปปรับปรุงการปฏิบัติงาน ให้มีประสิทธิภาพ เพื่อให้ประชาชนมีความพึงพอใจสูงสุดต่อไป และควรประชาสัมพันธ์ให้ความรู้ ความเข้าใจ บทบาท อำนาจ หน้าที่ ขอบเขตความรับผิดชอบของเทศบาลแก่ประชาชนให้มากขึ้น เพิ่มประสิทธิภาพ การประชาสัมพันธ์ข้อมูลข่าวสารให้ประชาชนรับทราบอย่างทั่วถึง ทำให้เข้าใจการทำงานของเทศบาลและให้ความร่วมมือกับเทศบาลในการดำเนินงานโครงการต่างๆ มากขึ้น ซึ่งส่งผลให้เทศบาลดำเนินงานมีประสิทธิภาพและประสิทธิผล ประชาชนได้รับประโยชน์อย่างสูงสุด

**ปัญหาและอุปสรรค**

เทศบาลเมืองสีคิ้ว ไม่มีปัญหาและอุปสรรคในการดำเนินงานในปีงบประมาณ พ.ศ. 2565

**🙚🙘🙚🙘🙚🙘🙚🙘🙚🙘🙚🙘🙚**